Politiet håber, at billedet af de to unger kvinder kan bidrage til opklaring af sagen.

Nordsjællands Politi efterlyser to unge kvinder, som mistænkes for at have begået et overfald på en tredje kvinde på Lyngby Station mandag 13. maj klokken 16.25

Episoden skete, da de tre kvinder ankom til stationen med toget, oplyser politiet i en pressemeddelelse.

Da de tre kvinde steg af toget, opstod der tumult imellem dem, og det førte til, at offeret blandt andet blev spyttet i ansigtet og revet i håret.

- Vi vil rigtig gerne have fat i de to unge kvinder, men det har desværre ikke været muligt at identificere dem ad andre efterforskningsveje. Derfor har vi nu brug for borgernes hjælp til det, fortæller leder af Opgavesektion Syd i Nordsjællands Politi, politikommissær Jørgen Lyster Christensen.

Billederne kommer fra overvågningen på Lyngby Station, og de viser de to unge kvinder, da de forlader stationen efter overfaldet.

- Vi er klar over, at billederne ikke er knivskarpe, men borgerne har før været gode til at hjælpe os med tilsvarende i andre sager, og det håber vi også er tilfældet denne gang, slutter Jørgen Lyster Christensen.

Signalement

Signalementet på de to kvinder håber politiet også kan bidrage til opklaring af sagen.

Den ene beskrives som ikke etnisk dansk af udseende, 16-17 år, 165-167 centimeter høj, almindelig af bygning, brun i huden og med langt sort hår. Hun var Iført blå militærbukser og sort jakke og talte dansk.

Den anden kvinde er afrikansk af udseende, cirka 20 år, 165-167 centimeter høj, kraftig af bygning, brun i huden og med sort hår. Hun var iført tørklæde og sort tøj.

Hvis man har oplysninger i sagen, kan man kontakte politiet på telefon 114.